b"\n_START_ARTICLE_\nPlenilska hr\xc5\xbeica\n_START_SECTION_\nOpis\n_START_PARAGRAPH_\nOdrasle \xc5\xbeu\xc5\xbeelke so najbolj aktivne pono\xc4\x8di, dose\xc5\xbeejo dol\xc5\xbeino okoli 2 mm in imajo dolge noge. Samci in samice se najla\xc5\xbeje lo\xc4\x8dijo po obliki zadka. Samci imajo ozek zadek rjavkaste barve, zadek samic pa je nekoliko obilnej\xc5\xa1i in rde\xc4\x8dkasto obarvan. Samice v svojem kratkem \xc5\xbeivljenju, ki traja med 7 in 14 dni, odlo\xc5\xbeijo naenkrat od 100 do 250 svetle\xc4\x8de oran\xc5\xbenih jaj\xc4\x8dec, ki so podolgovato ovalna in merijo v dol\xc5\xbeino okoli 0,3 mm. Jaj\xc4\x8deca odlagajo posami\xc4\x8dno ali v manj\xc5\xa1ih skupinah med kolonije listnih u\xc5\xa1i. Jaj\xc4\x8deca se izvalijo po 3 do 7 dneh. Iz jaj\xc4\x8dec se razvijejo li\xc4\x8dinke, ki se takoj za\xc4\x8dnejo hraniti z listnimi u\xc5\xa1mi. Svojo \xc5\xbertev najprej omrtvijo s toksinom, ki ga izlo\xc4\x8dijo v noge svoje \xc5\xbertve in jo na ta na\xc4\x8din paralizirajo. Notranjost telesa nato izsesajo skozi luknjo, ki jo naredijo v oprsje. To traja od nekaj minut pa do nekaj ur. Ena li\xc4\x8dinka izsesa od 20 do 80 listnih u\xc5\xa1i oz. od 4 do 65 u\xc5\xa1i na dan. Med razvojem se li\xc4\x8dinke ve\xc4\x8dkrat levijo, kar je pogojeno z zra\xc4\x8dno vlago. Li\xc4\x8dinke prvega stadija so prozorne do svetlo oran\xc5\xbene barve in merijo v dol\xc5\xbeino od 0,3 do 0,5 mm. Li\xc4\x8dinke L4 so svetlo oran\xc5\xbene do rde\xc4\x8derjave in ve\xc4\x8dje, saj dose\xc5\xbeejo od 2,4 do 6 mm. Po zadnji levitvi, po treh do sedmih dneh od izvalitve, li\xc4\x8dinke popadajo na tla, kjer se zarijejo v zemljo in se zabubijo. Stadij bube traja 6 do 25 dni, kar je odvisno od temperature in vla\xc5\xbenosti v okolju. V Sloveniji se li\xc4\x8dinke v zemljo zakopljejo konec septembra, kjer prezimijo v diapavzi in se zabubijo \xc5\xa1ele spomladi. V za\xc4\x8detku maja izletijo imagi.\n_START_SECTION_\nUporaba v biolo\xc5\xa1kem nadzoru \xc5\xa1kodljivcev\n_START_PARAGRAPH_\nPlenilsko hr\xc5\xbeico danes na\xc4\x8drtno gojijo in prodajajo kot sredstvo biolo\xc5\xa1kega nadzora \xc5\xa1kodljivcev. Prodajajo se bube v zemlji, v Sloveniji pa je registrirana in dovoljena za biolo\xc5\xa1ki nadzor sive breskove u\xc5\xa1i'."